정조 8년
甲辰十月初十日辰時。上御儀宸門外。方物看品入侍時。行左承旨李在學。左副承旨李祖承。右副承旨徐龍輔。記事官朴能源。事變假注書金孝建。記注官金健修。記事官金鳳顯。二提學吳載純。檢校直提學徐有防。二直提學朴祐源。原任直閣金宇鎭。待敎李崑秀。偕入進伏訖。上曰。方物。自貳極正門入之事。分付。又下敎曰。文武科唱榜。卽爲擧行。可也。上曰。今日以使行。有可問事。欲行賓對。雖無時任大臣原任大臣及備堂諸宰。可以行之矣。仍命書傳敎曰。大臣備局堂上引見。賤臣承命出傳。與判中樞府事李福源。戶曹判書鄭一祥。行副司直徐有隣沈頤之。咸春君李昌運。禮曹判書鄭昌順偕入進伏。福源進前曰。日寒頗緊。聖體。若何。上曰。一樣矣。今日賓對。備堂諸宰。何多不入來耶。福源曰。諸宰之多不入來。臣未知其故。而臣適以唱榜入參賀班。聞命卽進矣。上曰。事體所在。極爲寒心矣。仍命書傳敎曰。近年因申飭。雖於望闕禮習儀權停禮拜表。二品以上。勿論有實職無實職擧皆進參。至於唱榜。事體尤有自別。而今日欲行賓對問之。有實職卿宰。多有懸病人。至於軍銜。無一人進參。此亦紀綱所在。極爲駭然。有實職卿宰。越俸二等。無實職卿宰。越俸一等。老病人勿論。又命書傳敎曰。次對及唱榜。兩司不可不備員。在外及未肅拜人。竝許遞。前望單子入之。待下批先擧行後謝恩。上謂福源曰。今日以使行有可問者。特命引見耳。一時三使之聯翩。彼中。想必以爲如何。故不得不汲汲治送。日字之迫促。良以此也。福源曰。冬至使行太促。想多窘束之患矣。且聞承文院言。則表咨文。必也屢經査對。而黑草之役。尙未擧行云。恐難及期矣。上曰。予亦非不知行期之太促。而其在聞命卽發之義。固不可遲滯矣。福源曰。如在十六七間。則可以治往云矣。上曰。拜表旣已定日。豈可輕改耶。承文提調所撰表咨文。卿見之乎。福源曰。臣未及見之矣。上曰。注書出去持人。可也。孝建承命捧入。上曰。今日諸承旨。多不仕進。何也。在學曰。都承旨有實病。其餘亦皆呈病矣。上曰。入侍人中。有可爲都憲者乎。仍下敎曰。吳載純。以大司憲出牌。沈晉賢方直春坊云。正言除授。卽爲出牌。仍令入參賓對。可也。載純晉賢。承牌以進。上曰。正使李判府事及遠接使入侍。孝建承命出傳。與李徽之趙時俊偕入進伏。徽之進前曰。日氣頗寒。聖體。若何。上曰。一樣矣。今日賓對。欲問表咨文事。而第行期此迫。是甚悶慮矣。徽之曰。乾糧廳治裝錢。只是四百金。而別求請三十餘處。皆無趁期捧出之勢。臣之離發非難。一兩日內辦備。恐未易矣。上曰。旣定日字。退期亦難矣。上曰。新除授承旨。皆令先入侍後謝恩事。分付。孝建承命出傳。與行都承旨李致中。右承旨趙興鎭。同副承旨洪仁浩。偕入進伏。上謂有隣曰。西路馬政官。所備乎。民所當乎。有隣曰。自官似有雇價例給之物。而刷馬一款。亦爲巨弊矣。上曰。莫重大事。豈可以治裝之難備而退定行期乎。有隣曰。事甚重大。使行爲先治發。而卜馱則追後繼發。似無妨矣。徽之曰。四百兩亦甚不足。且聞譯官之言。則到義州後稽留。亦多爲弊云。若稍寬數日之限。則猶可幸矣。上曰。有司堂上之意。何如。有隣曰。玆事。申飭譯院。恐未及矣。上曰。日昨予已招問首譯。有所下敎矣。有隣曰。譯官似不敢煩達細節矣。上曰。禮判進前。仍下敎曰。此日外有吉日乎。昌順曰。然矣。正使之意雖如此。第使行到義州之後。累日留連。亦多有例矣。頤之曰。只將盤纏銀子以去。五六日留待於灣府。則可以及之矣。上曰。頃聞首譯所對。則其言可東可西。若萬一以盤纏之未及辦而遲留。則當各別重勘矣。且今番謝恩。係是莫重之事。雖使彼中聞之。在我之道。宜示聞命卽發之意。今日旣已封裹。豈以治裝之未及而退期乎。予意已定。其勿更煩。仍謂徽之曰。卿是篤老之人。到義州後。雖留一兩日。必須如期馳赴。可也。徽之曰。臣雖衰老。莫重行事。豈可以筋力爲辭乎。因奏曰。書狀官李泰永。謂有情勢。不爲行公。卽爲申飭。使之進參於今日封裹。何如。上曰。依爲之。出擧條仍謂徽之曰。卿則先退。整治行具。可也。徽之退出。上曰。表咨文入之千叟宴謝表。當同爲齎去。竝須入之。孝建承命捧入。上曰。考覈承旨望。卽爲擬入事。分付。孝建出傳。上曰。表咨文卽爲停當出付。可以斯速書寫矣。仍命龍輔展讀。至太平天子中州大人之句。上曰。彼中觸諱之字。必須改之。未知中州二字。如何。昌順曰。中州字。似無所嫌矣。又命讀千叟宴謝表。至咫尺若臨。方寸未已之句。上曰。此句如何。福源曰。此出感謝之意。恐無所妨矣。上曰。千叟宴。旣是盛擧。況彼中謂來之語。亦出特恩。此句則不過例套。出付改之。卽爲黑草査對。可也。上曰。遠接使。何日下直云耶。福源曰。再明下直云矣。有隣曰。支勅事目。當爲抄出。而煩文瑣節。何以爲之乎。上曰。凡例先爲抄出持人。可也。上曰。國朝文獻。多有疎闊處。雖以迎勅前例言之。亦爲太簡矣。司饔院勅行宴禮時器數。戶禮判須眼同擧行可也。今則春曹無知此者。丙申後謄錄冊。當出付。支勅凡例。詳考書寫。一本內入。一本置政院。可也。昌順曰。禮曹迎勅時器數。皆無指的文蹟矣。上曰。癸未謄錄。何如。昌順曰。癸未條亦無器數之可考矣。上曰。癸未迎勅時用紙花乎。昌順曰。然矣。上曰。進宴時爵數。何如。昌順曰。爵數。臣未能詳知。而第是大卓矣。上曰。伊時諸臣皆揷花乎。昌順曰。然矣。上曰。諸宰中。有見之者乎。時俊曰。臣曾見之矣。上曰。迎勅時七度宴。是果前例乎。時俊曰。或有除數之時矣。福源曰。遠接使未發前。不可不酌定矣。上曰。禮判出去仁政殿。宴禮儀註及迎勅時儀註。竝以年條。抄出書入。可也。昌順曰。臣旣承欽奉閣奉審考例之命。當以年條抄入乎。上曰。唯。上曰。欽奉閣卽皇明詔勅奉安之所。而弘文館法例。正與此相爲表裏。文苑黼黻。尙未刊成。是爲欠典矣。有隣曰。誠如聖敎。若使之速印以出。則好矣。上謂有防曰。卿在樂院提調。用樂節次想知之矣。且九章之樂。數多不同。卿須與禮判。自明日會同一處。抄出以入。可也。頤之曰。迎勅謄錄中。某年之用某數。無可考之道。冊子亦不成貌樣矣。時俊曰。我朝事。無以過去前例倣行。無一定之式。事甚疎忽矣。上曰。遠接使出去。整治行事可也。時俊退出。上曰。三司進前載純晉賢濟魯曰。請黜置罪人鄭致達妻爲先還配海島。仍令王府。快正典刑。以洩神人之憤。上曰。不允。又曰。請物故罪人德相。亟施孥籍之典。上曰。不允。又曰。請故領議政金陽澤追施削奪之典。上曰。不允。又曰。噫嘻痛矣。龜柱窮天極地之罪。可勝誅哉。其三大罪案。俱是人臣之極罪。有一於此。固不容於覆載之間。況兼此數者而其他負犯情節之萬萬叵測者。又不可以一二數乎。禍萌潛滋。而龜賊爲其胚胎。亂逆層生。而龜賊爲其根柢。此實國人之所共憤。王章之所必加。一日不誅。遺一日之患。二日不誅。遺二日之憂。而九年海島。喙息自如。三司論啓。兪音久靳。君綱之姑息。國威之屑越。已無餘地。不意陸地移配之命遽下。霈澤旁流之時。乍允之臺啓。徒成文具。難貰之極惡。漸尤惟輕。噫。八議之法。豈可施於劇逆。三尺之律。豈可屈於私恩耶。群下之力爭。凡幾日矣。成命還收。尙復邈然。論以國法。誠極痛心。請還寢黑山島圍籬安置罪人龜柱。羅州牧定配之命。仍令王府。設鞫嚴問。快正王法。上曰。不允。下敎曰。彦衡父子。不必分而二之。合爲一啓。可也。載純晉賢曰。請彦衡養遂獻遂。竝令王府。設鞫嚴問。還寢會遂絶島定配之命。仍令王府。設鞫得情。上曰。彦衡等事。會遂事。不允。又曰。請還寢李觀源定配之命。更令王府。設鞫得情。上曰。不允。又曰。請物故罪人啓能。亟施孥籍之典。上曰。不允。又曰。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。上曰。不允。又曰。請亟寢煥億島配之命。仍令王府。加刑得情。快施王章。上曰。不允。又曰。請亟令王府。夏賊之親屬奴傔。嚴加鞫問。妻孥之應坐者。竝依适維雲例。快施邦刑。上曰。不允。載純曰。請大靜縣爲奴罪人金壽賢。依律處斷。上曰。不允。又曰。請興陽縣爲奴罪人河翼龍。珍島郡移配爲奴罪人金重得。亟令王府。設鞫得情。快正王法。上曰。不允。又曰。請大靜縣定配罪人聖中。亟令王府。設鞫嚴問。期於得情。快正王法。上曰。不允。又曰。請薪智島荐棘罪人瑩中。設鞫嚴問。快施當律。上曰。不允。又曰。請物故罪人國榮。亟施孥籍之典。上曰。不允。又曰。請捕廳罪人煥九。亟令王府。嚴加鞫問。快正典刑。上曰。不允。晉賢曰。請大靜縣爲奴罪人金壽賢。更令王府。設鞫嚴問。依律處斷。上曰。不允。又曰。請爲奴罪人河翼龍金重得。亟命王府。設鞫得情。快正王法。上曰。不允。又曰。請大靜縣定配罪人聖中。亟令王府。設鞫嚴問。期於得情。快正王法。上曰。不允。又曰。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。上曰。不允。又曰。請恒善支屬。亟命散配。時謙兄弟。竝投絶島。以嚴隄防。上曰。不允。又曰。請荐棘罪人瑩中。亟令王府。設鞫嚴問。快施當律。上曰。不允。又曰。請安置罪人朴宗集。亟令王府。拿鞫得情。施以當律。上曰。不允。又曰。請逆賊尙魯亟施孥戮之典。上曰。不允。又曰。請物故罪人國榮。亟施孥籍之典。上曰。不允。又曰。請爲奴罪人夢獜。定配罪人崔鍾岳。放送罪人鄭聖休。亟令王府。更爲設鞫。期於得情。各施當律。上曰。不允。又曰。請甲山府竄配罪人樂彬。亟令王府。設鞫嚴問。施以當律。上曰。不允。又曰。請還寢煥程發配之命。仍令王府。竝囚煥程煥九。嚴訊取服。各施當律。上曰。不允。措辭見上晉賢曰。臣姿識鹵莽。言議巽軟。淸朝耳目。本自不稱。而偏蒙洪造。屢叨臺職。一言一事。了無補裨。居常愧恧。無地自容。向者憲臣之流。果有議諡時。不言三司譴罷之請矣。雖荷庇覆之恩。終免郵罰之加。而顧臣自處之義。尙何敢抗顔於周行哉。臺端一步。自劃有素。卽者薇垣新除之命。適在雷肆就直之日。逃遁不得。冒沒登筵。而乃於傳啓之際。旣允之啓。又復歷擧。致勤聖敎。大失臺體。由前由後。義難仍冒於臺次。請命遞斥臣職。上曰。勿辭。亦勿退待。上命退。諸臣以次退出。